|  |
| --- |
| **Op. 8:6-12****“God se finale waarskuwings.”***Andries Burger, Pinetown Gemeente, 13 Augustus 2023* |

*Sing:**Lied 157:1,2; Lied 516:1,3; Lied 599:1-3; Lied 577:1-5; “Vrede”*

**Lees << Op. 8:1-5; 6-12 >>**

Ons kom van vandag af by die dele in Openbaring wat die meeste verwarring veroorsaak. Die taal is nie moeilik nie, maar die interpretasie daarvan en die boodskap vir die kerk is nie ooglopend nie.

Dit laat ruimte vir verbeeldingryke en sensasionele interpretasies wat mense behoorlik op hol kan jaag. Baie verklarings bevat soveel kinkels dat dit jou meer aan iets soos teologiese gimnastiek laat dink as aan verantwoordelike en nederige Bybelverklaring en toepassing.

Sommige is só ooglopend ŉ eie subjektiewe opinie dat mens verstom staan dat iemand so arrogant kan wees om dit dan te verkondig asof dit God se boodskap is en nie hulle eie verbeeldingsvlugte nie.

Neem hierdie twee voorbeelde oor die eerste trompet waarvan ons gelees het.

Die eerste voorbeeld is die verklaring dat

die “aarde” eintlik ŉ verwysing is na die Romeinse Ryk.

Die hael en die vuur verwys na die vernietigende magte van hulle vyande sodat ŉ derde van die Ryk verloor word na groot bloedverlies.

En dan kom die Vandale wat die Romeinse vloot op die see vernietig het as verklaring van die tweede trompet.

... Rêrig?

ŉ Tweede voorbeeld, nogal van ŉ baie bekende en invloedryke prediker van ons tyd –

dat dit eerste trompet ŉ gebeurtenis is wat êrens in die laaste 3½ voor Christus se wederkoms sal gebeur.

Dit sal begin met ŉ aardbewing van sowat 8.5 op die Richterskaal; wat dan wêreldwye uitbarstings van vulkane sal veroorsaak;

wat ŉ enorme hoeveelheid vlammende rooiwarm lawa sal uitskiet sodat hele atmosfeer soos bloed sal lyk en natuurlik geweldige vure aan die brand sal steek sodat ŉ derde van die aarde in vlamme opgaan;

verder sal die uitbarsting so ŉ atmosferiese versteuring veroorsaak dat enorme haelstorms sal losbars wat mens en dier se bloed in oormaat sal laat vloei...

Wil jy nie ook saam uitroep dat dit blote tjôl is? (om nou maar ŉ sagter woord daarvoor te gebruik) Spekulasie – Wolhaarstories....

 Dit ondergrawe die geloofwaardigheid en die gesag van God se Woord.

\*\*\*

Die regte verstaan van hierdie trompette, begin soos enige verklaring van die Bybel by die konteks.

Eers staan ons terug en bekyk die groter prentjie van wat hier aan die gebeur is, en daarna zoom ons in op die detail van hierdie deeltjie binne die groter skildery.

Wat is die groter verhaal waarbinne hierdie toneel van die sewende seël met sy sewe trompette afspeel?

Jesus het Pilatus geantwoord dat sy koninkryk nie van hierdie wêreld is nie, (Joh. 18:36), maar dat die ŉ koninkryk van die hemel is, soos Hy male sonder tal daarvan leer.

Maar dit sal nie vir altyd so wees nie want met hierdie Openbaring deur Johannes maak God bekend dat Hy die owerste van hierdie wêreld, die duiwel, en die goddelose gaan verpletter, en

dat hy hierdie ou aarde en hemel gaan vernietig en nuut maak sodat sy hemelse koninkryk ook ŉ aardse koninkryk sal wees,

 op ŉ nuwe aarde onder nuwe hemel.

Hy maak dit deur ŉ visioen aan Johannes bekend wat Hy vir die kerk van alle tye en plekke opskryf.

Hy het gesien hoe Jesus Christus as die Leeu van Juda, en die geslagte Lam van God die troon van God bestyg en dan ŉ verseëlde boekrol by God ontvang.

 Dit is God se plan van hoe Hy sy hemelse koninkryk gaan laat kom –

hoe Hy met die duiwel en die goddelose gaan afreken en

 hoe hy die ou aarde gaan vernietig en ŉ nuwe gaan skep.

Christus maak die boekrol plan dan oop deur sewe seëls te breek en soos wat Hy die seëls een na die nader oopmaak, so stel Hy God se plan in werking.

Christus, die Seun van God, ons Here en Verlosser, met alle mag in die hemel en op aarde – Hy laat hierdie plan uitvoer.

Die eerste ses seëls se uitwerking was op mense gefokus –

1) oorwinnings vir die evangelie,

2) vervolging van gelowiges, en

3) verdrukking van gelowiges,

4) die dood se wurggreep op die hele skepping, op gelowiges en ongelowiges,

5) vervolgde gelowiges se versmagting na God se vergelding op hulle vervolgers en

6) die ongelowiges wat uiteindelik angswekkend tot die besef sal kom dat niemand in opstand en ongeloof teen die Almagtige God staande kan bly nie.

Hierdie gebeure speel al af deur die anale van geskiedenis, nie een na die ander nie, maar gelyktydig.

Soms hier soms daar, maar aanhoudend en al meer en al erger tot by die finale veldslag en oorwinning.

Soos ŉ waterstroompie wat klein in die berge begin en gaandeweg aangroei tot ŉ verwoestende watermassa wat alles voor sy pad wegvee.

Dit is nie verskillende planne nie, maar een plan met verskillende dele wat saam uitgevoer word nadat dit een na die ander afgeskop het.

En terwyl hierdie ses strategiese inisiatiewe in God se raadsplan aan die gang is, begin Hy met nog ŉ sewende offensief daarby

 Christus maak die sewende seël ook oop...

 En dit is waarop ons tans fokus.

God se sewende en finale strategiese offensief om sy hemelse koninkryk te laat kom op ŉ nuwe aarde onder ŉ nuwe hemel.

Die omvang van hierdie sewende deel van sy plan is só groot en verrykend dat Hy dit in drie fases bekend maak –

eers die aanhoor en verhoring van gelowiges se gebede dat Hy sy koninkryk in finaliteit en glorie sal laat kom,

dan ŉ reeks van eerste aanvalle wat saam met die verskrikking wat dit behels

steeds die genadekans vir bekering en versoening inhou (dit is die eerste ses trompette waarvan ons pas oor die eerste 4 lees het),

en uiteindelik sal ons nog kom by die sewende trompet waarop Hy ook in meer detail openbaar as sy finale veldslag van vernietigende oordeel om met die duiwel, die goddelose af te reken en die ou aarde en ou hemel tot niet te maak.

(En eers daarna, dan kom die heerlike hemelse koninkryk van die nuwe hemel en die nuwe aarde.)

Dit is in hierdie konteks wat ons die trompette moet verstaan waarvan ons gelees het en ek wil op drie vrae fokus:

waarom dan nou juis trompette,

 wat behels hierdie eerste vier trompette en

 wat beteken dit vir ons.

**Trompette** of ramshorings word deur die Bybel gebruik om dinge aan te kondig soos wanneer die koning verskyn,

of om God se oordeel aan te kondig soos die trompette of ramshorings wat die Leviete moes blaas nadat hulle om Jerigo gestap het met die ark van God.

Die trompette van die sewende seël is simbolies daarvan dat hierdie gebeure nog maar net die begin is en daarom die voltrekking van God se oordeelsplan aankondig –

 dit is self nog nie die finale einde nie, maar dit is op hande.

Ons sien ook telkens dat net ŉ gedeelte getref word...

En daarom is dit trompette ook die aankondiging van ŉ laaste geleentheid vir genade, ŉ laaste kans tot bekering en versoening met God.

Die trompette dra ŉ boodskap van dringendheid dat die dag van God op hande is –

ŉ dag van verskrikking vir alle mense...

behálwe net hulle wat in Christus glo en deur sy offer en oorwinning met God versoen is –

 vir ons sal dit ŉ blye dag van jubelende oorwinningsdag wees.

**Wat behels hierdie eerste vier trompette?**

Daar is geen aanduiding in die teks self dat ons hierdie gebeure nie letterlik moet verstaan nie.

 ŉ Letterlike verstaan is ook duidelik uit die konteks dat God ook besig is om die ou aarde vernietig om ŉ nuwe in die plek daarvan te skep.

Soos wat jy ŉ ou huis eers afbreek voordat jy ŉ nuwe een in sy plek kan bou.

Jesaja het al geprofeteer (Jes. 65:17) dat God ŉ nuwe hemel en ŉ nuwe aarde gaan skep en dat die een wat ons nou het nie eers meer onthou sal word nie.

In hierdie vier trompet-openbarings sien ons hoe God die hele fisiese natuurlike wêreld in een na die ander ramp tref –

die vastegrond, die aarde; die see, al die vars water en daarby ook die hemelliggame van son, maan en sterre.

Hoe God dit gaan doen is moeiliker om te verstaan, en ons moet ons weerhou daarvan om in wilde spekulasie daaroor te maak.

Ons moet ook onthou dat hierdie nie nét in die heel laaste dae sal afspeel nie, maar soos die ander seëls ook al tekens was van Johannes se tyd af.

Hael is op meer plekke in die Bybel deel van God se straf, vuur nog meer.

Maar is dit net hierdie twee, of sou dit hier ook simbolies kom wees van ander natuurrampe op vasteland soos orkaanwinde, of vloede en oorstromings?

Sou die voorwerp “soos ŉ berg wat brand” en die see tref ŉ meteoriet of ŉ ding kon wees? Dalk wel.

Maar die fokus is meer op die gevolge daarvan in die dood van seelewe en skepe wat vergaan – en dit sou ook ander oorsake kon hê?

En die bloed waarvan ons bly lees – is dit die fisiese rooi vloeistof in mens en dier se are, of is wys dit eerder op die dood van so baie?

Die vergiftiging wat water van riviere en mere onbruikbaar en dodelik maak is waarskynlik wat dit is.

Kan die brandende fakkel iets soos ŉ komeet kon wees? Sekerlik.

Maar sou dit iets anders kon wees?

Sou God byvoorbeeld die mens se sondige besoedeling daarvoor kon gebruik soos wat Hy die sondige oorlogsug van Assirië gebruik het om Israel in ballingskap te straf?

En dan die duisternis omdat die son en die maan en die sterre nie meer heeltemal lig gee nie...

Hierdie is nie ŉ gedeeltelike son of maansverduistering nie, maar heeltemal donkerte.

Kan ons spekuleer oor wat die oorsaak kon wees, oor hoe God dit kom laat gebeur – natuurlik – dalk rook, of sandstorm, as van ŉ vulkaan...

Maar dit is nie die fokus nie, die donkerte is, en die lyding wat dit sal bring en die waarskuwing wat dit inhou en die oproep tot bekering...

Die oorsake is nie duidelik uit die teks nie, die gevolge is.

God tref die natuur en die ekologie met ŉ verwoesting wat baie erger as wat mens jou kan indink.

Dit het al gebeur in Johannes se tyd, en regdeur tot by ons en nog verder tot by sy wederkoms –

 al meer en al erger, soms net hier en daar geïsoleerd, later waarskynlik al meer wydverspreid en algemeen..

God het al begin om af te breek aan die oue sodat Hy plek maak vir die nuwe...

Maar elkeen van sulke rampe op vastegrond, op die see, riviere en mere, in die hemelruim bring lyding mee –

Hy tref die natuur om af te breek, maar

deur die natuur se afbreek tref Hy die mens om party te straf en ander die genade kans te gee om ag te gee op die oordeel waarskuwings....

En dit bring ons by die betekenis van die alles...

 **Wat is die boodskap van hierdie openbaring vir ons?**

In die eerste plek moet ons besef dat alle natuurrampe wat oor eeue reeds voorkom, en selfs erger sal voortgaan,

ŉ trompet waarskuwing en herinnering is dat hierdie dinge tydelik is, wispelturig, onbetroubaar, besmet met die verganklikheid na die mens se sonde-rebellie.

God is reeds besig om die hierdie hemel en aarde af te breek om plek te maak vir die nuwe...

Daar is niks op hierdie aarde of onder hierdie hemel waaraan ons kan vasklou asof dit iets bestendig is nie.

Ongelowiges sal nog probeer, maar as gelowiges in Christus is ons vreemdelinge in hierdie wêreld en daarom behoort dit sigbaar te wees dat ons nie aan enigiets hier vasklou nie...

ŉ Tweede boodskap vir ons is dat alhoewel God die natuur self tref in ŉ wrewel teen die vervallenheid daarvan, mik Hy dit eintlik indirek op die goddelose mensheid.

Hierdie rampe is die waarskuwingskote van God se finale verdelging van die goddelose mens saam met die ou vervalle aarde wat vervloek is weens die mens se sonde.

Die rampe is oral en daar is geen plek in die skepping waar die goddelose vir God se verskrikking sal kan wegkruip nie –

nie op land nie, nie op of in die see of by die varswaters se lafenis nie, nêrens onder die uitspansel van son, maan en sterre nie.

Oral waar hulle sou kon probeer wegkom volg sy straf in rampe,

en sy waarskuwings van baie meer en baie erger wat nog sal kom...

In elke ramp gebruik God sy hele skepping as ŉ waarskuwings voor die finale dag van die Here waarvan Jesaja al moes profeteer, (Jes. 13:9-11a), *... 'n wrede dag, 'n dag van gramskap en gloeiende toorn, 'n dag waarop die land verwoes en sy sondaars uitgeroei word. 10Die sterre en die sterrebeelde sal nie meer lig gee nie, die son sal al donker wees wanneer hy opkom, die maan sal ophou lig gee. 11Ek sal die land straf oor sy boosheid, die goddeloses vir hulle sonde.*

Sou dit mense nie aanvuur tot bekering nie?

Helaas nie, die hartverskeurende waarheid is dat daar van bekering geen sprake is nie.

Selfs al sou hulle met die breek van die sesde seël al angsbevange erken dat dit van God af is en dat geeneen voor Hom sal kan bly staan nie.

Selfs al noem hulle dit “acts of God” in hulle besigheidskontrakte, is hulle blind en doof vir Hom wanneer Hy dit wel laat gebeur.

Selfs na die verskrikking en geweld van natuurrampe is daar geen een wat bekeer nie...

Dan seker die belangrikste boodskap vir God se kinders...

Al die natuurrampe vind plaas op die bevel van dieselfde Jesus Christus wat jou so lief het dat Hy sy lewe vir jou opgeoffer het.

Daarom hoef ons nie daarvoor bang te wees nie.

Natuurlik is dit verskriklike gebeure en sal dit nog baie erger word, tot so ŉ verskrikking wat ons ons nie kan indink nie...

so erg dat ons uiteindelik God se naakte woede en wraak daarin sal erken,

maar dit kom in vervulling van ons gebede dat Hy sy vonnis sal voltrek op die goddelose en dat Hy sy koninkryk sal laat kom, en

dat Hy sal kom en sodat ons daarna volkome salig by Hom sal wees en in sy heerlikheid sal deel.

Ons hoef nie bang te wees nie wat net na die sesde seël, net voordat Jesus hierdie sewende seël oopmaak,

lees ons in Op.7 dat die vier engele wat die land en die see en die bome moet tref eers teruggehou word

sodat God se dienaars, die gelowiges eers met God se merk op hulle voorkoppe verseël kan word.

Gelowiges sal nie hierdie natuurrampe vryspring nie.

Onthou jy die verskriklike reën van April 2022[[1]](#footnote-1) en die vloede en lewensverslies daarna, die besoedeling van strome en riviere waarmee ons selfs nou nog te kampe het?

Dink aan die brande in Knysna ŉ paar jaar gelede en pas hierdie week se verwoestende brande in Hawaii

Ook gelowiges, dalk ek en jy, sal in sulke natuur rampe sterf soos van ons geliefdes reeds het –

maar net ons lywe wat in elk geval een of ander tyd moet sterf.

Deur geloof in Christus het ons deel aan sy opstanding uit die dood sodat ons gees dadelik by ons liggaam se sterwe by God sal wees in die paradys.

Natuurrampe is nie straf of oordeel vir gelowiges nie, dit het Jesus in ons plek verduur en afgehandel.

Gelowiges is verseël met God se Naam en ons sal daarom nie deur enige rampe verswelg word nie.

Hierdie uitvoering van die sewende seël,

die openbaring van die sewende offensief in God se raadsplan om die ou aarde en hemel af te breek,

en om daardeur ook die goddelose te straf en te waarsku van die finale verskrikking wat nog voorlê

 sal ons wat in Christus is nie verwar of vreesbevange maak nie.

Dit is al lankal aan die kom en dit sal al hoe meer en al hoe erger word...

In elke natuurramp se verskrikking word ons verseker van God se vergelding op die goddelose, en

ons sien en beleef dit soos geboortepyne van die nuwe hemel en nuwe aarde waar ons verseker sal rus in sy koelte, sal deel in sy heerlikheid.

Laat U koninkryk kom Here!

Amen

1. 850mm van Donderdag tot Maandag, waarvan 430mm op Maandag alleen. [↑](#footnote-ref-1)